

2018/0154 (COD)

СЪОБЩЕНИЕ НА КОМИСИЯТА ДО ЕВРОПЕЙСКИЯ ПАРЛАМЕНТ  
  
съгласно член 294, параграф 6 от Договора за функционирането на Европейския съюз  
  
относно

позицията на Съвета във връзка с приемането на Регламент на Европейския парламент и на Съвета за изменение на Регламент (ЕО) № 862/2007 относно статистиката на Общността за миграцията и международната закрила

1. Контекст

|  |  |
| --- | --- |
| Дата на предаване на предложението на Европейския парламент и на Съвета (документ COM(2018) 307 final – 018/0154(COD)): | 16.5.2018 г. |
| Дата на позицията на Европейския парламент на първо четене: | 16.4.2019 г. |
| Дата на приемане на позицията на Съвета: | 20.3.2020 г. |

2. Цел на предложението на Комисията

Целите на предложението са: i) да се окаже подкрепа на европейската програма за миграцията чрез осигуряване за създателите на политиката и вземащите решения в ЕС на по-добра и актуална статистика; и ii) да се подобри възможността за отговор на породените от миграцията предизвикателства. С инициативата по-специално ще се актуализира европейската статистика за убежището и управляваната миграция, като се осигури правно основание за статистическите данни, които понастоящем се събират на доброволен принцип.

Освен това преразглеждането на Регламент (ЕО) № 862/2007 ще подобри пълнотата, точността, актуалността и сигурността на съществуващите доброволни предавания на данни от националните органи. По-специално то ще гарантира осигуряването на статистически данни в области, в които заинтересованите страни са изразили ясни потребности, като например по въпросите на убежището, връщанията (по отношение на които статистическите данни ще бъдат събирани с по-висока честота), презаселването, разрешенията за пребиваване и децата мигранти.

**3. Коментари относно позицията на Европейския парламент**

Европейският парламент прие позицията си на първо четене на 16 април 2019 г. въз основа на доклада, гласуван от комисията по граждански свободи, правосъдие и вътрешни работи на 20 ноември 2018 г. и потвърден на 11 април 2019 г.

На първо четене бяха предложени много изменения на предложението на Комисията въз основа на нуждите от статистически данни, потребностите на политиката и осъществимостта на изготвянето на статистическите данни. Внесени бяха изменения и по отношение на: i) въвеждането на нови статистически данни; и ii) промените в честотата и актуалността на статистическите данни.

Новият екип за водене на преговори на Европейския парламент предложи преговорите да се подновят въз основа на компромисното предложение на румънското председателство ([Документ 7935/19](http://data.consilium.europa.eu/doc/document/ST-7935-2019-INIT/EN/pdf) от 1 април 2019 г.).

След като Съветът прие своята позиция на първо четене, се очаква Европейският парламент официално да одобри споразумението, постигнато при тристранните разговори.

4. Коментари относно позицията на Съвета

Предложението на Съвета отразява споразумението, постигнато при тристранните разговори. То подкрепя и допълнително прецизира предложението на Комисията и включва няколко искания от страна на Европейския парламент.

По-специално Съветът на първо четене:

* посочва, че: i) осъществимостта на някои от предлаганите нови променливи първо следва да бъде тествана в пилотни проучвания, а не да се започне незабавно събиране на данни; както и ii) нови данни следва да се събират само ако оценката на резултатите от пилотните проучвания е положителна;
* променя честотата на една категория събиране на данни от веднъж месечно на веднъж годишно, като същевременно предлага в пилотното проучване да се направи оценка на предоставянето на данни с честота веднъж месечно;
* включва нов член относно финансирането, в който се предвижда финансова подкрепа както за адаптиране на инструментите за събиране на данни, така и за по-нататъшно събиране на данни;
* включва нов член, с който на държавите членки се дава възможност да поискат дерогации от събирането на данни за период до 3 години, с допълнителна дерогация за още 2 години.

5. Заключение

Комисията изразява съгласие с позицията на Съвета. Финансовата подкрепа за държавите членки е обвързана с условието за предоставяне на достатъчно средства по новата Многогодишна финансова рамка за периода 2021—2027 г.